Her reddes hesten opp av gjørmehullet
Av:Stella Bugge og Vegard M. Aas Heldigvis var det hjelp å få fra Brann- og redningsetaten. - En har vært ute og ridd og prøvd å hoppe over og kom nesten over. Så skled hesten bakover igjen og satte seg fast med bakbeina i myra her, sier Lars Asbjørnsen, fungerende brannmester ved Sagene brannstasjon til VGTV. Rytteren var en ung jente. Men det var ikke lett for brannvesenet å komme inn med ustyr til stedet som lå et stykke innenfor Ullevålseter. Dermed var det rå muskelkraft som måtte til. Hele 10 mann stilte fra Brann- og redningsetaten. - Det var litt kronglete å få ustyret ned hit, så vi måtte grave for hånd. Det tok sin tid, men til slutt klarte vi å dra den opp, forteller Asbjørnsen. Og etter en times hardt arbeid, og bare halvannen time etter at brann- og redningsetaten ble varslet, var hesten oppe i tilsynelatende fin form. Denne kunne iallefall gå fra stedet for egen maskin, men politiet meldte senere på twitter at hesten hadde skader i en fot og at eieren hadde varslet veterinær. Selv om slike oppdrag er sjelden kost for Brann- og redningsetaten, er det i følge Asbjørnsen andre gang på noen måneder at dette skjer.
Hest og rytter skal ha forsøkt å hoppe over et gjørmehull i Nordmarka i Oslo da det gikk galt. Hesten satte seg fast.